Дарка Бодул

**Дарка Бодул** (; нар. , Сараева, Югаславія) — харвацкі футбаліст, нападнік баснійскага клуба «Ігман» з Коніца.

## Клубная кар’ера 
Нарадзіўся ў Сараеве, аднак у малым узросце пераехаў з сям’ёй у Вену, дзе і пачаў займацца футболам у клубе «Фартуна», а пазней перабраўся ў «Фёрст». Ужо ў маладым узросце прыцягнуў увагу еўрапейскіх клубаў, і ва ўзросце 16 гадоў перайшоў у нідэрландскі «Херэнвен». Гуляў за юнацкую каманду «Херэнвена» і стаў адным з яе лідараў, а ў ліпені 2008 года ў якасці свабоднага агента далучыўся да амстэрдамскага «Аякса». 8 лютага 2009 года дэбютаваў у Эрэдывізі, выйшаўшы на замену ў другім тайме ў матчы супраць «Вітэса» (1:4).

У жніўні 2009 года быў арандаваны ротэрдамскай «Спартай» на сезон 2009/10. Па заканчэнні сезона вярнуўся ў «Аякс», але не здолеў атрымаць месца ў складзе і ў студзені 2011 года перайшоў у партугальскі клуб «Насьянал», аднак пасля змены трэнера страціў месца ў складзе. У ліпені 2011 года, пакінуўшы «Насьянал» у якасці свабоднага агента, падпісаў аднагадовы кантракт з аўстрыйскім «Штурмам» з магчымасцю падаўжэння яшчэ на год. У першым сезоне забіў 11 галоў, аднак у наступным сезоне выніковасць зменшылася, і нападнік быў адпраўлены ў рэзервовую каманду.

У студзені 2013 года падпісаў двухгадовы кантракт з дацкім клубам «Одэнсэ». Да канца сезона 2012/13 паспеў забіць чатыры галы і дапамог камандзе захаваць месца ў Суперлізе. У далейшым стаў радзей з’яўляцца на полі, нярэдка заставаўся на лаўцы запасных. У студзені 2015 года па пагадненні бакоў пакінуў «Одэнсэ» і вярнуўся ў Аўстрыю, стаўшы іграком «Альтаха», дзе гуляў да канца сезона 2014/15. У ліпені 2015 года падпісаў двухгадовы кантракт з шатладнскім «Данды Юнайтэд», аднак не здолеў замацавацца ў складзе і ў студзені 2016 года быў выстаўлены на трансфер, а ў маі таго ж года разарваў кантракт з клубам.

У ліпені 2016 года стаў іграком расійскага клуба «Амкар», падпісаўшы двухгадовы кантракт. У ліпені 2018 года, пасля таго як «Амкар» быў расфарміраваны, папоўніў склад дэбютанта расійскай Прэм’ер-лігі краснаярскага «Енісея».

У лютым 2019 года падпісаў двухгадовы кантракт з беларускім клубам «Шахцёр» з Салігорска. Спачатку выхадзіў у стартавым складзе, пасля стаў часцей з’яўляцца на замену. У снежні 2020 года па заканчэнні кантракта пакінуў беларускі клуб.

У лютым 2021 года стаў іграком турэцкага «Анкараспора». Сезон 2021/22 правёў у баснійскім «Сараеве», а ў жніўні 2022 года далучыўся да «Ігмана».

## Міжнародная кар’ера 
Выступаў за юніёрскую зборную Харватыі. 11 лютага 2009 года згуляў у сваім адзіным матчы за моладзевую зборную супраць Македоніі.

## Дасягненні 
*   Бронзавы прызёр чэмпіянату Нідэрландаў: 2008/09
*   Бронзавы прызёр чэмпіянату Аўстрыі: 2014/15
*   Чэмпіён Беларусі: 2020
*   Бронзавы прызёр чэмпіянату Беларусі: 2019
*  Уладальнік Кубка Беларусі: 2019

## Крыніцы 
Катэгорыя:Футбалісты Харватыі
Катэгорыя:Футбалісты Аўстрыі
Катэгорыя:Ігракі ФК Аякс Амстэрдам
Катэгорыя:Ігракі ФК Спарта Ротэрдам
Катэгорыя:Ігракі ФК Насьянал Фуншал
Катэгорыя:Ігракі ФК Одэнсэ
Катэгорыя:Ігракі ФК Штурм Грац
Катэгорыя:Ігракі ФК Альтах
Катэгорыя:Ігракі ФК Данды Юнайтэд
Катэгорыя:Ігракі ФК Амкар Перм
Катэгорыя:Ігракі ФК Енісей Краснаярск
Катэгорыя:Ігракі ФК Шахцёр Салігорск
Катэгорыя:Ігракі ФК Анкараспор
Катэгорыя:Ігракі ФК Сараева
Катэгорыя:Ігракі ФК Ігман Коніц